Jason Rohde eers dán gevonnisJason Rohde. Foto: Armand Hough/ANA Jason Rohde wat aan die moord op sy vrou skuldig bevind is, sal eers in Desember gevonnis word. Rohde, wat vroeër die maand skuldig bevind is aan die moord op sy vrou Susan op 24 Julie 2016, het Woensdag in die Wes-Kaapse hooggeregshof vir vonnisverrigtinge verskyn. Adv. Graham van der Spuy, Rohde se regsverteenwoordiger, het egter versoek dat die saak uitgestel word en het gesê hulle het nog nie genoeg tyd gehad om voor te berei nie. Regter Gayaat Salie-Hlophe het die versoek toegestaan en die saak tot 5 Desember uitgestel om die verdediging kans te gee om voor te berei om voorleggings ter strafversagting te doen. Rohde se tweelingdogters gaan ook ter strafversagting vir hul pa getuig. Hulle skryf tans hul matriekeksamen. Rodhe is op 8 November skuldig bevind waarna sy borgtog teruggetrek is. Hy het weer aansoek om borgtog gedoen maar dit is geweier. Salie-Hlophe het Rohde ook aan regsverydeling skuldig bevind. Sy het in haar opsommende uitspraak van 38 bladsye gesê Rohde se weergawe van gebeure dat Susan selfmoord gepleeg het toe die egpaar die naweek van 22 tot 24 Julie 2016 Sotheby’s International Realty se jaarlikse geselligheid op die Spier-wynlandgoed buite Stellenbosch bygewoon het, kan onmoontlik nie waar wees nie. Die regter het gesê die bewyse dui daarop dat Rohde sy vrou met die vuis in die gesig geslaan, haar gewurg en haar met ŉ kussing versmoor het. Hy het toe probeer om haar dood na selfmoord te laat lyk.